Modack hoof van 'kriminele entiteit', sê staat | Netwerk24
Modack hoof van 'kriminele entiteit', sê staat
Deur Maygene de Wee 04 Mei 2021 18:13
Nafiz Modack verlaat Maandag die landdroshof in Kaapstad saam met lede van die ondersoekspan. Foto: Jaco Marais
Nafiz Modack (39) is volgens die staat die bestuurder van 'n kriminele entiteit wat 'n polisielid omgekoop het om teen betaling inligting aan hom te verskaf.
Modack en die polisielid, sers. Ashley (Puppy) Tabisher (39), het Dinsdag in die landdroshof in Bishop Lavis op die Kaapse Vlakte elk op 'n aanklag van korrupsie en twee aanklagte van geldwassery verskyn.
Tabisher, 'n voormalige uniformlid van die Wes-Kaapse teenbende-eenheid, is Sondag in hegtenis geneem.
Hy is tans gestasioneer by die polisie se taktiese-reaksie-eenheid.
Modack is verlede Donderdag naby Century City in Kaapstad in hegtenis geneem deur lede van die geïntegreerde taakspan wat aangestel is om die moord op lt.kol. Charl Kinnear (52) te ondersoek.
Luidens die klagstaat het 'n korrupte verhouding tussen Modack, Tabisher en Amaal Jantjies (32) van Clarke Estate, Elsiesrivier, bestaan.
Die staat beweer dat Modack, 'n vermeende sleutelfiguur in die Kaapse onderwêreld, Tabisher 'n bedrag van R10 000 en 'n selfoon met 'n waarde van R3 500 betaal het vir inligting oor klopjagte en polisie-operasies teen Modack. Die inligting en betalings is glo deur 'n tussenganger, Jantjies, hanteer.
Die saak teen Modack en Tabisher is tot Maandag 10 Mei vir 'n streekhof-datum uitgestel. Hul borgtogaansoek sal in die streekhof aangehoor word.
Modack staan ook tereg op aanklagte wat verband hou met sy beweerde betrokkenheid by 'n misdadige bende, vyf aanklagte van sameswering om moord te pleeg, een aanklag van poging tot moord, die onwettige verkryging van plofstof en die onwettige besit van en handel in vuurwapens. Ook dié saak is tot Maandag uitgestel. Die staat het gesê dat hy borgtog sal teenstaan.
Die nuwe aanklagte teen Modack hou verband met die gefnuikte handgranaat-aanval by die vermoorde Kinnear se huis op 23 November 2019 in Bishop Lavis.
Jantjies, haar minnaar, Janick Adonis, en Faeez Smith is reeds sedert November 2019 in aanhouding in verband met die voorval. Smith is in die oggendure van 23 November 2019 deur lede van die teenbende-eenheid met 'n handgranaat in sy besit gevang.
Die staat beweer in die klagstaat dat Jantjies haar na Modack gewend het toe sy besef het dat die teenbende-eenheid hulle nie sal kan help om borgtog of 'n verminderde vonnis vir Adonis te kry nie.
Maar Modack se regstryd eindig nie hier nie.
Lt.kol. Charl Kinnear se weduwee, Nicolette Kinnear, kom by die landdroshof in Bishop Lavis aan. Agter loop hul twee seuns, Carlyle en Cashleigh. Foto: Jaco Marais
Hy staan in die landdroshof in Kaapstad ook tereg op aanklagte van afpersing, ontvoering, intimidasie, geldwassery en die onderskepping van kommunikasie. Dit hou verband met 'n voorval in Maart 2020 toe Modack, Jacques Cronjé en Ricardo Morgan glo vir Sameer Vallie, 'n sakeman van Claremont, Kaapstad, ontvoer en hom gedwing het om R600 000 wat hy glo aan 'n Durbanse sakeman geskuld het, aan hulle te betaal.
Volgens die staat is Vallie se selfoonseine ook nagespeur. Dit is glo op 11 Maart drie keer deur Zane Kilian nagespoor.
Kilian gaan volgens inligting ook Vrydag by die saak gevoeg word.
Daar is destyds berig dat Booth Vallie aangeraai het om 'n saak van ontvoering en afpersing teen Cronjé te maak nadat Cronjé hom glo ontvoer en aangerand het weens sy beweerde skuld aan die Durbanse sakeman.
Kilian is ook reeds 'n beskuldigde in dié saak.
Modack is ook Maandag aangekla van roekelose en nalatige bestuur, poging tot moord en verset teen inhegtenisneming. Modack het glo Donderdag toe hy aangekeer is probeer om 'n lid van die taakspan wat hom in hegtenis geneem het, om te ry.
Die staat het Maandag met Modack se eerste verskyning in die hof gesê dat die sake daar saamgevoeg gaan word.
Hy verskyn in die sake saam met Cronjé en Morgan.
Ander sake teen Modack
Modack staan ook saam met sy vrou, haar tweelingsuster, vuurwapenhandelaars en Gautengse polisielede in die landdroshof in Kempton Park tereg op aanklagte van bedrog, regsverydeling en oortredings van die Wet op Vuurwapenbeheer.
Hul verhoor sal in die hooggeregshof in Johannesburg plaasvind. Modack is tans uit op borgtog in dié saak.
Die ondersoek hou verband met 'n beweerde smokkelnetwerk van vals vuurwapenlisensies. Die vermoorde Kinnear het reeds in November 2017 met die ondersoek in dié saak begin.